**Uvodno izlaganje na okruglom stolu “Nasilje u porodici”-25.septembar 2018.**

Poštovani gospodine Vilson sa saradnicima iz Američke ambasade, uvaženi predstavnici sudstva, tužilaštva, Ministarstva unutrašnjih poslova i Ministarstva zdravlja, Centra za socijalni rad, poštovani eksperti iz ove oblasti, predstavnici NVO, dame i gospodo,

Želim da vas pozdravim u ime Ministarstva unutrašnjih poslova i u svoje lično ime i da izrazim veliko zadovoljstvo što ste se odazvali našem pozivu da prisustvujete ovom okruglom stolu. Ministarstvo unutrašnjih poslova i Uprava policije veliku pažnju posvećuju problemu porodičnog nasilja, koje predstavlja ozbiljan izazov za sve strukture društva posebno za policijske, socijalne i zdravstvene službe, obrazovne institucije i pravosudne organe – odnosno sve institucije sistema ali i nevladine organizacije. U tom smislu MUP je, nedavno, sistemski definišući ovo pitanje, formiralo Operativni tim za borbu protiv porodičnog nasilja, koji je organizovan na međuresorskom nivou, i od kojeg se s obzirom na snažnu relevantnost i reprezentativnost njegovih članova odnosno članica očekuju odlični rezultati, od kojih su neki već vidljivi. Pitanje porodičnog nasilja je itekako u fokusu naših međunarodnih partnera koje, između ostalog, kroz različite izvještaje potenciraju rad u ovoj oblasti. Različita dokumenta UN, SE, EK, OEBS, i drugih tijela daju jasne preporuke kako treba da se organizujemo i radimo u rjesavanju ovakih problema, a važno je istaći da je Crna Gora nakon obnavljanja državnosti, kao članica nekih od pomenutih organizacija potpisala mnoge međunarodne pravne akte u ovoj oblast i obavezala se na njhivu primjenu. Posebno tu ističem važeću legislativu Evropske unije jer ona ima ogroman uticaj na crnogorsku legislativu, utvrđivanje i vođenje politike i u ovoj oblasti. To nam je u krajnjem, i ustavna obaveza, jer Ustav nam precizno definiše supermatiju ovog tipa, pa kaže: da ratifikovani međunarodni ugovori i opšteprihvaćena pravila međunarodnog prava imaju primat nad domaćim zakonodavstvom i neposredno se primjenjuju kada odnose uređuju drugačije od unutrašnjeg zakonodavstva.

U dosadašnjem periodu je dosta urađeno kako u dijelu zakonodavne regulative i strateških dokumenata, tako i obuke i edukacije službenika zaposlenih u institucijama sistema na polju prevencije i zaštite od nasilja u porodici. Međutim, novi oblici ove vrste kriminaliteta, njegov obim, specifičnost i kompleksnost, zahtijevaju snažnu institucionalnu podršku i aktivno uključivanje svih navedenih službi kroz koordiniranu međuresorsku saradnju. Zbog toga je jako važno da svako od nas osjeti odgovornost i obavezu da iz svog domena rada da doprinos suzbijanju i smanjenju nasilja u porodici. I ne samo to, već da, kao odgovorni državni službenici ali i članovi šire društvene zajednice, prepoznamo potrebu da, još više, zajednički radimo u suzbijanju ovih pojava, a da institucije koje predstavljamo budu što kompaktnije. Intencija ovog skupa je upravo to, pa znajući da ćemo govoriti o temi koja se tiče svih nas, očekujem da aktivno učestvujete u ovoj raspravi, i da svojim mišljenjima i sugestijama pomognete da se detektuju određene prepreke, nedostaci i eventualne nesavršenosti sistema, da date i moguće predloge kako da se unaprijedi sami rad policije, da efikasnije primijenimo mehanizme koji su nam na raspolaganju kao i da zajednički sagledamo prepreke u radu svih drugih službi nadležnih za zaštitu od porodičnog nasilja, kroz diskusiju i razmjenu iskustava učesnika ovog skupa.

Kako bismo mogli da riješimo neki problem prvo moramo da ga razumijemo. Kada je o ovom problemu riječ, svakako je potrebno govoriti i o kratkoročnim i o dugoročnim rješenjima.

Stoga, imajući u vidu da su razmjena informacija, znanja i iskustava stručnjaka od ključnog značaja za efikasnu intervenciju i stvaranje podržavajućeg okruženja za žrtve nasilja u porodici, vaše prisustvo i učešće na ovom događaju izuzetno nam je značajno i važno.

U tom smislu, na samom kraju mog uvodnog izlaganja, želim da iskažem očekivanje da ćemo na ovom skupu, metodološki i teorijski još više stvoriti pretpostavke da se u praksi postavimo na pravi način u rješavnju ovog problema, a da ćemo na kraju dana utvrditi važne zaključke koji će kao što sam već pomenuo ušvrstiti saradnju svih učesnika skupa i, još važnije, institucija koje predstavljate, te da će ovo biti podstrek za dalju kvalitetnu saradnju.

Želim Vam uspješan i svrsishodan radni dan.